La xarxa del verd urbà és una infraestructura viva, complexa i
multifuncional que fa lloc a la natura dins la ciutat, genera
espais saludables i millora la qualitat de vida i protegeix la
salut de tothom. El verd urbà proporciona serveis essencials per
a la ciutat, com ara la regulació hídrica i microclimàtica, el
segrest de carboni o la millora de la qualitat acústica i de
l'aire, així com oportunitats per a la relaxació, el joc,
l'exercici a l'aire lliure i les relacions socials i, per tant,
la cohesió com a ciutat. De cara a l'adaptació enfront de
l'emergència climàtica, cal destacar l'efecte regulador de les
temperatures que generen els espais verds, que es tradueix en
estalvi energètic i fa de la vegetació un element de resiliència
i adaptació davant de possibles efectes  els efectes negatius del
canvi climàtic.
La densitat i consolidació de la ciutat dificulta la creació de
nous parcs i jardins per augmentar la superfície verda i, per
això, calen solucions imaginatives per aprofitar totes les
oportunitats que ofereixen els carrers i les places, els
interiors d'illes, els solars buits, les cobertes i els murs. És
clau concebre el verd com una infraestructura formada per molts
elements que s'embranquen a l'espai urbà i fer que aquests espais
estiguin connectats entre si i amb els espais naturals de
l'entorn formant una xarxa verda. És fonamental, per tant, tendir
a la naturalització dels espais públics amb més verd per
millorar-ne la qualitat i promoure la biodiversitat.
D'altra banda, l'Ajuntament, a través del Zoo de Barcelona i amb
el suport de la Fundació Barcelona Zoo, seguirà treballant per la
preservació de la biodiversitat animal del planeta, amb una
presència més gran d'espècies de la bioregió mediterrània i
d'aquelles que es troben greument amenaçades. La principal eina
per dur a terme la transició cap a un nou model del Zoo és el Pla
estratègic 2019-2031 del Zoo de Barcelona, que preveu un conjunt
d'inversions per modernitzar-ne les instal·lacions i enfocar
l'activitat cap a la conservació, la recerca i l'educació.
L'Ajuntament també vetllarà pel benestar animal a la ciutat de
Barcelona, aplicant l'Ordenança sobre la protecció, la tinença i
la venda d'animals i assegurant el benestar dels animals
decomissats, perduts o abandonats que estiguin sota la tutela de
l'Ajuntament. En aquest sentit, les prioritats del mandat
2019-2023 seran les campanyes de sensibilització i el treball en
xarxa per evitar l'abandonament i incrementar les adopcions, la
fidelització del voluntariat del Centre d'Acollida d'Animals de
Companyia de Barcelona, i les inversions necessàries per dotar la
ciutat d'un nou centre d'acollida d'animals.
L'Ajuntament considera l'agricultura urbana com una eina molt
valuosa per la sensibilització en vers l'alimentació sostenible,
així com una dinàmica molt rica per la cohesió comunitària i la
millor de la qualitat de vida a la ciutat. Per això, vol
continuar recolzar la seva existència a la ciutat en tota la seva
diversitat de formats (horts comunitaris, horts municipals, horts
escolars, horts als balcons o terrats...) mitjançant l'Estratègia
d'Agricultura Urbana, i més en un moment que Barcelona serà
referent mundial d'alimentació sostenible.